คลังเผยผลจัดเก็บรายได้รัฐบาลปีงบ 58 ต่ำเป้า 5.1%
คลังเผยผลจัดเก็บรายได้รัฐบาลปีงบ 58 ต่ำเป้า 5.1% เหตุศก.ยังชะลอ-ราคาน้ำมันดิบลดลง
22 ต.ค. 2558

นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ผลการจัดเก็บรายได้รัฐบาลสุทธิปีงบประมาณ 2558(ต.ค.57-ก.ย.58) อยู่ที่ 2,207,476 ล้านบาท ต่ำกว่าประมาณการตามเอกสารงบประมาณ 117,524 ล้านบาท หรือ 5.1% แต่ยังสูงกว่าปีที่แล้ว 6.4% โดยในเดือน ก.ย.58 รัฐบาลจัดเก็บรายได้สุทธิ 208,840 ล้านบาท ต่ำกว่าประมาณการ 3,709 ล้านบาท หรือ 1.7%
ทั้งนี้มีสาเหตุมาจากราคาน้ำมันดิบที่ลดลงตั้งแต่ปลายปี 2557 ส่งผลให้การจัดเก็บภาษีมูลค่าเพิ่มจากการนำเข้า ภาษีเงินได้ปิโตรเลียม และรายได้จากสัมปทานปิโตรเลียม ต่ำกว่าประมาณการ ประกอบกับภาวะเศรษฐกิจปี 2557 ที่ชะลอตัวลง และเศรษฐกิจในปี 2558 ยังไม่ฟื้นตัวได้อย่างเต็มที่ กระทบต่อการประกอบการของภาคธุรกิจ ดังนั้นในปีงบประมาณ 2559 กระทรวงการคลังได้บริหารจัดการโดยให้รัฐวิสาหกิจและทุนหมุนเวียนต่างๆ นำส่งสภาพคล่องส่วนเกินความจำเป็นเข้าเป็นรายได้แผ่นดิน
“การจัดเก็บรายได้ปีงบประมาณ 2559 นอกเหนือจากการเพิ่มประสิทธิภาพของ 3 กรมจัดเก็บภาษี กระทรวงการคลังจะต้องเร่งหาแนวทางการบริหารจัดการด้านอื่นๆ เพื่อให้การจัดเก็บรายได้เป็นตามเป้าหมายที่ตั้งไว้ ซึ่งกระทรวงการคลังคาดว่ามาตรการต่างๆ ที่รัฐบาลได้ดำเนินการไปเพื่อกระตุ้นเศรษฐกิจในภาคต่างๆ จะส่งผลให้เศรษฐกิจของประเทศมีการขยายตัวที่ดีขึ้น และจะส่งผลดีต่อการจัดเก็บรายได้รัฐบาลในอนาคตต่อไป” นายกฤษฎา กล่าว
 